Jy het besluit om te skei – wat nou? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Jy het besluit om te skei – wat nou?
Jy het besluit om te skei – wat nou?
Niemand trou met die gedagte om te skei nie. Die harde werklikheid is egter dat 40% van huwelike voor die 10de herdenking in die skeihof beland. Die jongste syfers van Statistiek SA toon dat 25 326 egskeidings in 2016 in Suid-Afrika toegestaan is. Wanneer jou huwelik onherstelbaar verbrokkel het, of enige ander rede bestaan wat jou laat besluit om jou huwelik te ontbind deur te skei, sal dit raadsaam wees om ʼn regsmening daaroor te bekom.
Daar is ʼn hele aantal kwessies wat aandag sal moet kry:
toesig oor die kinders
toegang tot sodanige kinders
mediese uitgawes en skoolfonds
onderhoud vir jou, jou gade of vir die kinders, indien dit toepaslik is
verdeling van die bates volgens die bateverdelingsgrondslag waarop julle getroud is
Bekom kopieë van alle dokumente wat verband hou met julle regs- en finansiële lewens, bv.:
kopieë van jou en jou man se ID’s
kopieë van die minderjarige kinders se geboortesertifikate
ʼn lys van gesamentlike en afsonderlike bates en laste
behoorlike waardasies van alle bates
Verander jou testament.
Die twee grondslae vir ʼn egskeiding is:
onherstelbare verbrokkeling van die huwelik; of
geestesversteurdheid of aaneenlopende bewusteloosheid van ʼn gade.
Onherstelbare verbrokkeling impliseer dat die gades in ʼn huwelik nie in staat is om verder saam te woon as man en vrou nie.
Die huweliksverhouding moet nie meer normaal wees nie.
Daar moenie ʼn vooruitsig wees vir die herstel van ʼn normale huweliksverhouding tussen die gades nie.
Wat as normaal beskou sal word, moet gesoek word in die konsortiumbeginsel, wat alles omsluit soos toegedig aan ʼn getroude status, bv. kameraadskap, liefde, seksuele omgang, ens. As so ʼn konsortium gestaak of onderbreek word deur die optrede van een gade kan daar gesê word dat die verhouding nie meer normaal is nie.
Om te bepaal of die konsortium ernstig benadeel of gestaak is, sal die hof ʼn subjektiewe sowel as ʼn objektiewe benadering volg.
Artikel 4 (3) van die Egskeidingswet (Wet 70 van 1979)
Artikel 4 (3) van die Egskeidingswet (Wet 70 van 1979) magtig die skeihof om die verrigtinge uit te stel ten einde die partye die geleentheid te gun om te poog om te versoen, mits daar ʼn redelike moontlikheid bestaan dat die partye wel versoen kan word deur middel van berading, behandeling of ernstige nadenke.
Volgens Swartz v Swartz 1984 4 SA 467 (A) 475 sal die skeihof ten einde te bepaal of ʼn huwelik ʼn punt bereik het van onherstelbare verbrokkeling, ook ag slaan op die geskiedenis van die verhouding tot en met die datum van die aansoek om egskeiding asook die houding van die partye ten tyde van die verhoor met betrekking tot die huwelikverhouding, soos vasgestel uit die getuienis voor die hof.
Die party wat die egskeiding versoek, het die onus (las) om te bewys dat die huwelik onherstelbaar verbrokkel het. Die hof moet oortuig word dat die huwelik in so ʼn toestand is dat daar geen redelike vooruitsig bestaan dat die partye terug sal gaan na mekaar toe nie, bv. dat een van die gades die ander gade verlaat het ens.
Wees ingelig oor jou huweliksooreenkoms
In gemeenskap van goedere
Wanneer julle in gemeenskap van goedere getroud is, behoort alle bates wat julle voor en na die huwelik versamel het gelykop aan beide vennote aangesien dit deel vorm van die gemeenskaplike boedel van die huwelikskontrak.
Buite gemeenskap van goedere
ʼn Huwelik buite gemeenskap van goedere beteken dat alle bates wat jy voor jou troue gehad het, aan jou behoort en nie by die huweliksgoedere ingesluit is nie. Na die huwelik het julle die keuse om jul bates te kombineer of om op afsonderlike boedels voort te bou.
Huweliksooreenkoms sonder aanwas
As jou huweliksooreenkoms sonder aanwas is, beteken dit dat alles wat jy voor die huwelik besit het sowel as eiendom en bates wat jy tydens die huwelik versamel het, joune bly.
Huweliksooreenkoms met aanwas
ʼn Huweliksooreenkoms met aanwas beteken alles wat jy besit het voor die huwelik joune bly, maar wat jy en jou gade ook al as bates en eiendom na julle troue versamel het, gelykop tussen die gades verdeel moet word.
Dit is belangrik om daarop te let dat selfs al is jy nie getroud nie maar al vir ʼn aantal jare saam met jou lewensmaat is, die staat nie “gemenereg” of “saamwoon” as ‘n regsverhouding onder die Suid-Afrikaanse reg erken nie. Dit is dus noodsaaklik om die nodige kontrakte en ooreenkomste met jou lewensmaat op te stel.
Daar is nog baie ander aspekte rondom ʼn egskeiding en daarom is dit raadsaam om ʼn vaardige prokureur te bekom vir raad en hulp ten einde te verseker dat aan al jou verwagtinge aandag gegee word en belangrike aspekte nie agterweë gelaat word nie. Wees ingelig.